। । तिरहुता, देवनागरी आ मैथिली । ।
 हम एखनुका विवाद (मौखिक भाषा विवाद) सँ बहुत पहिनहि निम्न गीतक संग पाद-टीकामे एहि तरहक बात लिखने रही कि मैथिलीभाषा (लिपि समेत) राष्ट्रवादक बलिबेदी पर कोना चढ़ाओल गेलीह ।
 ई सभ "विदेह" नामक पाक्षिक मैथिली ई - पत्रिकामे 15 अप्रील 2012 ई. कऽ छपल छल । तहिया किछु लोक हमरा दरभंगा राजसँ संबद्ध व्यक्तिक वंशज बुझि मिथ्या ओ अनर्गल आरोप - प्रत्यारोप लगओने रहथि; जखनि कि दूर - दूर धरि हमर एहेन कोनहु संबंध नञि छल वा अछि ।
 ओना जयकान्त बाबू सेहो सहीए कहने छलाह । तिरहुता छपाई दिसिसँ दरभंगा राजक हाथ झिकलाक बाद मैथिली प्रकाशनक काज ठमकि गेल ।
 मैथिलीक प्रकाशनकेँ अकाल मृत्युसँ बचएबाक लेल देवनागरी मुद्रणक सहारा लेल गेल - सर्वप्रथम काशीसँ शुरूआत भेल ।
 देवनागरीमे लिखलासँ एकटा नऽव समस्या उत्पन्न भेल । घर, जल आदि शब्द मैथिली आ हिन्दीमे एक्के रंग लिखाइत छल मुदा उच्चार अलग - अलग छल । मैथिलीक उच्चारकेँ हिन्दीक उच्चारसँ अलग करबाक लेल संस्कृतसँ अवग्रहक चिन्ह (ऽ) केँ आनल गेल ।
 अवग्रहक संग २ टा समस्या छल - पहिने तऽ ओ टाइपसेट मे बेसी जगह लैत छल आ दोसर हिन्दीमे नञि प्रयोग होएबाक कारणें ओकर सप्लाई सीमित आ महग छल ।
 एहनामे ओकर विकल्पक रूपमे अंग्रेजीक एपॉस्ट्रॉफी (APOSTROPHE) चिन्ह (') केर प्रयोग बहुतायतसँ होमए लागल ।
 "ए" केर एवजमे "य" . . . . . . यथा "जाएब" केर स्थान पर "जायब"
"ञि" केर एवज मे " हिं" वा " हि" . . . . . . यथा "नञि" केर स्थान पर "नहिं" वा "नहि"
"ञ" केर एवज मे "यँ" . . . . . . यथा "कनिञे" केर स्थान पर "कनियें"
"ञा" केर एवज मे "याँ" . . . . . . यथा "पुरैनिञा" केर स्थान पर "पुरैनियाँ" . . . . . . . . . . . . . . . . . . . . . आदि । 